Predkladacia správa

Návrh zákona o katastri nehnuteľností a o zmene a doplnení niektorých zákonov (ďalej len „návrh katastrálneho zákona“) predkladá Úrad geodézie, kartografie a katastra Slovenskej republiky (ďalej len „ÚGKK SR“) na rokovanie Hospodárskej a sociálnej rady Slovenskej republiky ako iniciatívny materiál.

Úloha vypracovať návrh zákona o katastri nehnuteľností a o zmene niektorých zákonov (ďalej len „návrh katastrálneho zákona“) vyplývala z Plánu legislatívnych úloh vlády Slovenskej republiky na II. polrok 2012. S prihliadnutím na prebiehajúce zmeny v organizácii miestnej štátnej správy v roku 2012 a 2013 a z dôvodu rozsiahlych zmien, ktoré navrhovaná právna úprava prináša, ako aj z dôvodu vypracovania ďalších právnych predpisov, ktoré súvisia so zmenami v návrhu katastrálneho zákona, Úrad geodézie, kartografie a katastra Slovenskej republiky (ďalej len „ÚGKK SR“) považoval za vhodné vypracovať návrh katastrálneho zákona až po prijatí príslušných právnych predpisov upravujúcich postavenie a pôsobnosť orgánov miestnej štátnej správy a v nadväznosti na skúsenosti, ktoré tieto právne predpisy priniesli.

Dôvody, ktoré viedli k vypracovaniu návrhu katastrálneho zákona, vychádzajú z úloh vyplývajúcich z Opatrenia Úradu na ochranu osobných údajov č. k.: 05891/2010Ui-P1525/10-15 zo dňa 25. novembra 2010, bodu B.1. a B.2. uznesenia vlády Slovenskej republiky č. 882 z 9. decembra 2009 k návrhu aktualizácie Koncepcie na usporiadanie pozemkového vlastníctva, ktorým bolo uložené ÚGKK SR zlepšiť a spresniť evidenciu stavieb a podzemných stavieb, bodu B.1. uznesenia vlády Slovenskej republiky č. 425 zo dňa 29. júna 2011 k analýze a návrhu možností urýchlenia procesu registrácie majetku vykonanej na základe uznesenia vlády Slovenskej republiky č. 160 z 2. marca 2011 k správe o stave podnikateľského prostredia v SR s návrhmi na jeho zlepšovanie. Predkladaným návrhom zákona sa tiež plní úloha č. B.1.51., vyplývajúca z prílohy č. 1 Návrhu politiky vlády Slovenskej republiky na zlepšenie podnikateľského prostredia v SR, ktorý bol schválený uznesením vlády Slovenskej republiky č. 486 zo dňa 6. júla 2011.

V rámci aktuálnych potrieb modernizácie katastra nehnuteľností a vzhľadom na rozsah zmien, ktoré katastrálny zákon prináša oproti doterajšej právnej úprave, ÚGKK SR pristúpil s vypracovaniu katastrálneho zákona ako celku.

Hlavným cieľom predkladaného návrhu katastrálneho zákona je poskytnúť prehľadnejšiu úpravu práv a povinností na úseku katastra nehnuteľností, vytvoriť jednotnú právnu úpravu vzťahujúcu sa na geodetické a kartografické činnosti na úseku katastra, ktorých výsledky sa preberajú do katastra nehnuteľností a vytvoriť legislatívne podmienky na zlepšenie fungovania katastra nehnuteľností, zohľadňujúc pritom požiadavky aplikačnej praxe. Nová právna úprava reaguje na požiadavku zrýchlenia a skvalitnenia registrácie nehnuteľností, zjednodušenia a lepšieho prístupu k údajom evidovaným v katastri nehnuteľností, zvyšovania presnosti a teda lokalizačnej istoty polohy a tvaru nehnuteľností na zemskom povrchu, a to vyprecizovaním niektorých v doterajšej právnej úprave platných zákonných inštitútov a zavedením nových, doteraz neupravených inštitútov. Návrh katastrálneho zákona zároveň predstavuje základné a nevyhnutné kroky súvisiace s realizáciou projektu „Operačný program informatizácia spoločnosti – Elektronické služby katastra nehnuteľností“ a zohľadňuje aktuálne procesy v oblasti elektronizácie katastra nehnuteľností.

V nadväznosti na novú právnu úpravu obsiahnutú v návrhu katastrálneho zákona je potrebné upraviť aj súvisiace právne predpisy.
Návrh katastrálneho zákona nie je potrebné predložiť do vnútrokomunitárneho pripomienkového konania.

Účinnosť zákona sa navrhuje od 1. júla 2015.
	
Dopady návrhu katastrálneho zákona na rozpočet verejnej správy, na podnikateľské prostredie, na sociálne prostredie a vplyv na informatizáciu spoločnosti sú uvedené v doložke vybraných vplyvov. Návrh katastrálneho zákona nebude mať vplyv na životné prostredie.

Návrh katastrálneho zákona je v súlade s Ústavou Slovenskej republiky, ústavnými zákonmi a ostatnými všeobecne záväznými právnymi predpismi Slovenskej republiky, s medzinárodnými zmluvami a inými medzinárodnými dokumentmi, ktorými je Slovenská republika viazaná, a s právom Európskej únie.

Návrh katastrálneho zákona bol predmetom medzirezortného pripomienkového konania a do ďalšieho legislatívneho procesu sa predkladá s rozpormi. Pretrvávajúce rozpory sa týkajú pripomienok vznesených Asociáciou zamestnávateľských zväzov a združení SR, Komorou geodetov a kartografov. K návrhu katastrálneho zákona boli vznesené hromadné pripomienky verejnosti, pričom vo vzťahu k niektorým pripomienkam sa rozpory nepodarilo vyriešiť.